Gennem flere år har Vestforbrænding lovet at genanvende mindst 75 pct. af borgernes plastaffald. Kritikere har hævdet, at det tal var helt urealistisk – og at de har haft ret, afsløres nu af interne e-mails og dokumenter fra Danmarks største affaldsselskab, som Ingeniøren har fået aktindsigt i.

Ifølge en kommunikationsplan fra 2. juli estimerer Vestforbrænding lige nu den faktiske genanvendelsesprocent for plast til at være 30 pct. Og i flere interne e-mails beskriver direktør Peter Basland risikoen for, at under en tredjedel af københavnernes plastaffald bliver til nye produkter.

»Umiddelbart ser det ud til, at vi med auditrapporten i hånden (...) kun kan bekræfte en reel genanvendelse på ca. 31 pct. i 2018!« skriver Peter Basland til bestyrelses­formand Ole Bondo Christensen 1. juli efter at have læst en tilsynsrapport fra det tyske anlæg, der sorterer husholdningsplasten fra hovedstadsområdet.

Læs også: Forkerte tal om genanvendelse af plast chokerer kommuner

To uger tidligere valgte Vestforbrænding at afblæse en netop indgået aftale med det danske firma HCS om at overtage opgaven med at sortere husholdningsplasten fra borgerne i hovedstadskommunerne. Aftalen skulle ellers være trådt i kraft 1. januar 2020.

»Jeg kan ikke skrive under på en aftale, hvis vi risikerer at brænde næsten 8 kg plast, hver gang en husstand, der har meldt sig ind i klimakampen, har udsorteret 10 kg til genanvendelse!« skrev Peter Basland til sin chefjurist og sin udviklingschef 9. juni.

Skjulte den lave procent

Midt i juni viste det sig nemlig, at Vestforbrænding ikke kunne dokumentere en 75 pct. genanvendelse med den nye aftale. Det har de ikke kunnet tidligere, og de kan det heller ikke netop nu.

Men da Ingeniøren ringede 25. juni, fastholdt Vestforbrænding, at 75 pct. af plastaffaldet blev genanvendt. Det var i orden, forsikrede de.

To uger senere udsendte Vestforbrænding så en pressemeddelelse, hvor de fortalte, at de manglede dokumentation for den høje genanvendelsesprocent. Så vi ringede igen.

Nu forsikrede Vestforbrænding, at det ikke betyder, at genanvendelsen er særligt meget lavere end 75 pct. Men på dette tidspunkt havde selskabet altså allerede internt estimeret genanvendelsesprocenten til at være 30 pct.

Den oplysning har affaldsselskabet endnu ikke videregivet til borgerne og sine 19 ejerkommuner. Men direktør Peter Basland erkender i en e-mail til Ingeniøren 19. august, at Vestforbrænding har begået en alvorlig fejl, når de tidligere ikke har skelnet mellem den teoretiske og den faktiske genanvendelse.

Anne Aittomaki, som er strategisk direktør i miljøorganisationen Plastic Change, er chokeret over, at genanvendelsen risikerer at være så lav.

»Hvordan er de gået fra de 75 pct., de i længere tid har stået ved, til lige pludselig at sige, at tallet måske er helt nede på 31 pct.? Jeg er overrasket over, at de først har den indsigt nu,« siger hun.

Sender plasten videre

Når Vestforbrænding har indsamlet den sorterede plast fra husholdningerne i hovedstadsområdet, sender de det til et stort sorteringsanlæg i Tyskland. Men lige så snart dette anlæg sender plasten videre til andre virksomheder, tæller det som genanvendelse – selvom Vestforbrænding ikke ved, hvor meget af det der i virkeligheden bliver brændt.

Professor Thomas Fruergaard Astrup fra DTU Miljø har undersøgt markedet for plastaffald og fortæller, at det slet ikke giver mening for virksomheder i vestlige lande at begynde at oparbejde det plastaffald, der er af dårlig kvalitet. Dermed risikerer plasten fra Vestforbrændings husholdninger at blive brændt eller ende uden for Europa.

»Kommunerne og borgerne bruger mange penge på at få plast­affaldet indsamlet og kørt væk i en forventning om, at det bliver genanvendt. Men som vi ser her, er det rent faktisk rigtig svært,« siger han.